A BIZOTTSÁG HATÁROZATA
(2006. február 1.)
az állatok azonosításáról és nyilvántartásáról szóló 92/102/EGK tanácsi irányelv 3. cikkének (2) bekezdése által megállapított eltérés egyes tagállamok számára való biztosításáról
(az értesítés a C(2006) 172. számú dokumentummal történt)
(Csak a cseh, francia, olasz, lengyel, portugál és szlovák nyelvű szöveg hiteles)
(2006/80/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az állatok azonosításáról és nyilvántartásáról szóló, 1992. november 27-i 92/102/EGK tanácsi irányelvre (1) és különösen annak 3. cikke (2) bekezdésére,
mivel:
(1)
A 92/102/EGK irányelv 3. cikkének (2) bekezdése rendelkezik arról, hogy a tagállamok felhatalmazhatók arra, hogy a 3. cikk (1) bekezdésében előírt gazdaságok listájából kizárják azon természetes személyeket, akik egyetlenegy sertést saját használatukra vagy fogyasztásukra tartanak, vagy hogy figyelembe vegyék a különleges helyzeteket, feltéve hogy ezen állatot minden mozgást megelőzően az ezen irányelvben megállapított ellenőrzésnek alávetnek.
(2)
A Cseh Köztársaság, Franciaország, Lengyelország és Szlovákia hatóságai kérelmezték e felhatalmazást azon gazdaságokra tekintettel, amelyeken egy sertést tartanak, és amelyek állat-egészségügyi ellenőrzésekre vonatkozóan megfelelő biztosítékokat adtak.
(3)
A Cseh Köztársaságot, Franciaországot, Lengyelországot és Szlovákiát ezért fel kell hatalmazni ezen eltérés alkalmazására.
(4)
A 95/80/EK bizottsági határozat (2) megadja Portugáliának az állatok azonosításáról és nyilvántartásáról szóló 92/102/EGK irányelv 3. cikkének (2) bekezdésében előírt eltérést.
(5)
A 2005/458/EK bizottsági határozat (3) megadja Olaszországnak az állatok azonosításáról és nyilvántartásáról szóló 92/102/EGK irányelv 3. cikkének (2) bekezdésében előírt eltérést.
(6)
Helyénvaló egyetlen határozatban felsorolni azokat a tagállamokat, amelyek számára engedélyezték az állatok azonosításáról és nyilvántartásáról szóló 92/102/EGK irányelv 3. cikkének (2) bekezdésében előírt eltérést.
(7)
Ezért a 95/80/EK és 2005/458/EK határozat hatályát veszti és helyébe e határozat lép.
(8)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
Az e határozat mellékletében felsorolt tagállamok felhatalmazást kapnak, hogy a 92/102/EGK irányelv 3. cikkének (2) bekezdésében előírt eltérést az egyetlenegy sertést tartó gazdaságok tekintetében alkalmazzák.
2. cikk
A 95/80/EK és 2005/458/EK határozat hatályát veszti.
3. cikk
Ennek a határozatnak a Cseh Köztársaság, a Francia Köztársaság, az Olasz Köztársaság, a Lengyel Köztársaság, a Portugál Köztársaság és a Szlovák Köztársaság a címzettje.
Kelt Brüsszelben, 2006. február 1-jén.